google/wiki40b huggingface dataset:
Carlos da Silva Costa

Akademisk bakgrunn og karriere

Costa er utdannet ved økonomisk fakultet ved Universitetet i Porto i 1973, og er professor ved Det Katolske Universitetet i Portugal og Universitetet i Aveiro. Han er formann i det rådgivende rådet ved School of Economics ved Det Katolske Universitetet i Portugal, og har vært foreleser ved Universitetet i Porto fra 1974 til 1986. Fra 1986 til 2000 var han også professor ved post-graduate europeiske studier ved Universitetet i Porto.

Yrkeskarriere

Han begynte å jobbe ved Banco Português do Atlântico i 1978, og ledet «Forskningsavdelingen for portugisisk økonomi» fra 1981 til 1985. Fra 1988 til 1992 deltok han i det utvalget («Higher Council for the Reform of the Financial System – 1992»), som i 1992 leverte et white paper som var grunnlaget for en større reform av det portugisiske kredittvesenet.
Han satt i styret for Euro Banking Association fra 2001 til 2003, og var direktør for Millennium bcp med bl.a. ansvaret for deres internasjonale avdeling fra 2001 til 2003. Han har vært president i Banco Caixa Geral i Spania, og den statseide portugisiske banken Caixa Geral de Depósitos, og han har vært styreformann i Banco Nacional Ultramarino på Macao og Caixa Geral de Aposentações.
I oktober 2006 tiltrådte han som visepresident i Den europeiske investeringsbank. Her hadde han ansvaret for investeringsbankens finansiering, og dens finansieringsvirksomheter i Portugal, Spania, Belgia, Luxembourg, Latin-Amerika og Asia. Denne stillingen hadde han fram til mai 2010, da han ble utnevnt til sentralbanksjef for Portugals bank. Daværende sentralbanksjef Vitor Constâncio overtok som visepresident i Den europeiske sentralbank 2. juni 2010, og Carlos Costa ble nominert ny sentralbanksjef av finansminister Fernando Teixeira, og tiltrådte stillingen 7. juni 2010.
Telemark Distriktslag for Idrett

Telemark Distriktslag for Idrett (stiftet 27. april 1919) var et organisasjonsledd under Norges Landsforbund for Idrett 
og et fellesorgan for idrett i Telemark i perioden 1919-1940.
Telemark Distriktlag for Idrett ble dannet sammen med 20 andre distriktslag i 1919. I 1945 ble distriktslaget slått sammen med Telemark Arbeideridrettskrets til
Telemark Idrettskrets.
Trygg-Hansa

Historie

Forsikringskonsernet Trygg-Hansa ble dannet i 1971 gjennom en fusjon mellom forsikringsselskapene Trygg og Städernas Allmänna Brandstodsbolag, og et par år senere, i 1976, sto det nye hovedkontoret, tegnet av Anders Tengbom, klart på Kungsholmen i Stockholm.
På begynnelsen av 1990-tallet deltok Trygg-Hansa i flere store forretninger, både i Sverige og internasjonalt, som i forbindelse med den svenske finanskrisen skulle vise seg å få mer eller mindre katastrofale følger. Mellom 1991 og 1994 gikk de sammen med forsikringsselskapet SPP, via holdingselskapet Trygg-Hansa SPP Holding ervervet de den svenske Gota Bank, og gjorde en større investering i det amerikanske forsikringsselskapet Home Insurance. Selskapet overlevde dog og lyktes å trekke seg ut av samarbeidet med SPP, og så smått kunne man etter store tap også avvikle eierskapet i Home Insurance. Gota Bank gikk helt tapt og ble overtatt av staten under finanskrisen.
Krisen førte imidlertid fram til en endring i lovgivningen hvor kravene på atskilt eierskap mellom forsikringsselskap og banker ble oppmyket. Som følge av dette ble det etablert et antall nisjebanker, blant annet Trygg-Banken i 1995. Den andre siden av den endrede lovgivningen var at de nye reglene også åpnet opp for strukturelle forretninger mellom banker og forsikringsselskap. Dette muliggjorde S-E-Bankens kjøp av Trygg-Hansa i 1997, og det nye konsernet byttet etter sammenslåingen varemerke til SEB. Livsforsikringsvirksomheten Trygg-Hansa Liv ble SEB Trygg Liv og Trygg-Banken ble slått sammen med SEBs egne nisjebank Sesam. Hva som skulle skje med skadeforsikringsvirksomheten Trygg-Hansa Sak ble klart i 1999, da det ble kjøpt av det danske forsikringsselskapet Codan, samtidig som SEB kjøpte den danske bankvirksomheten i Codan Bank. Codan fikk gjennom kjøpet en lisens til benytte varemerket Trygg-Hansa for sin skadeforsikringsvirksomhet, men eierskapet til varemerket ble værende hos SEB.

Trygg-Hansas livbøyer

I samarbeid med Svenska Livräddningssällskapet startet Svenska Lif-Balder, en av forgjengerne til Trygg-Hansa, en sponsingsvirksomhet hvor man ga livbøyer til kommuner, båtklubber og andre organisasjoner for plassering ved badeplasser og i kystområdene. Gjennom denne virksomheten ble Trygg-Hansa sterkt forbundet med livbøyer, og en stilisert livbøye er endog en del av Trygg-Hansas varemerke.
Shifang

Shifang (kinesisk: 什邡; pinyin: Shífāng) er et byfylke i byprefekturet Deyang i den kinesiske provinsen Sichuan.
I 1999 hadde det 431.095 innbyggere. Arealet er på 1.245 km².
Shifang er et av flere steder i det indre Kina som anser seg å være fødested for kong Yu, en viktig skikkelse i tidlig kinesisk historiemytologi.
Byen var en av dem som ble hardt rammet av jordskjelvet i Sichuan i 2008, med minst 5924 omkomne.Tretten skolebygninger raste helt sammen om flere dusin andre skoler ble delvis skadet, med betydelige tap blant skoleelever og lærere.
Sportsklubben Brann i 2003

Sportsklubben Brann i 2003 inneholder samtlige spillere, tabell og kamper som Sportsklubben Brann spilte i fotballsesongen 2003.
EUREF89

EUREF89 er det offisielle geodetiske datumet i Norge. Internasjonalt brukes navnet European Terrestrial Reference System 1989 (ETRS89) om samme datum.
Det er et horisontalt datum som definer en ellipsoide. Punktene på jordoverflaten blir først overført til ellipsoiden, og deretter blir de overført til det todimensjonale kartplanet ved hjelp av en kartprojeksjon. Datumet bruker GRS80-ellipsoiden. Den har sentrum i jordas massesentrum, store halvakse 6 378 137 m, lille halvakse 6 356 752,314 m og flattrykning 1 / 298,257 222 101. I Norge ligger GRS80-ellipsoiden mellom 18 og 48 m under geoiden.
EUREF89 er en regional referanseramme for den eurasiske kontinentalplaten, og en tar derfor ikke hensyn til kontinentaldrift ettersom innmålte punkter ikke vil forskyve seg relativt til hverandre. EUREF89 var likt med det globale datumet ITRF (International Terrestrial Reference Frame) i epoken 1989.0, men kontinentalplaten beveger seg ca. 2,5 cm i året. EUREF89 brukes sammen som regel med UTM-projeksjonen, og UTM-koordinater angis som nord og øst med enhet meter. EU anbefaler at EUREF89 brukes som referanseramme for geodata i Europa.
I Norge har EUREF89 erstattet de eldre datumene NGO1948 og ED50. I perioden 1994–1997 ble det ved hjelp av GPS bygget opp et helt nytt stamnett med ca. 1000 fastmerker i Norge. Deretter ble det fram til 2008 bygget opp et landsnett med ca. 11 000 punkter. Fra 2009 er EUREF89 tatt i bruk i alle landets kommuner for kartlegging og annen stedfesting av data.
EUREF89 UTM er det offisielle koordinatsystemet i Norge. I 2013 ble det innført et sekundært koordinatsystem, EUREF89 NTM, som brukes i bygge- og anleggsbransjen i tilfeller der en må ha stor målestokknøyaktighet. Dette systemet bruker en annen kartprojeksjon, men har samme datum.
Robins kraftverk

Robins kraftverk er et varmekraftverk i Houston County, i delstaten Georgia i det sørøstlige USA. Anlegget har en installert produksjonskapasitet på 180 MW fordelt på 2 turbiner med effekt på 0 – 94 MW hver, avhengig av sesong. Operatør er energiselskapet Georgia Power Co LLC, et heleid datterselskap av Southern Company. 
Det stod ferdig utbygd i 1995. Brenselkilden er hovedsakelig naturgass, og delvis fyringsolje.
Nahuatls grammatikk

Nahuatls grammatikk beskriver grammatikken i det uto-aztekiske språket nahuatl. I den følgende beskrivelsen av grammatikken brukes nahuatl fra dialektområdet La Huasteca som eksempel. Ortografien som er brukt følger de seineste normene.

Syntaks

Syntaksen i moderne og klassisk nahuatl har blitt forska mye på. Noen lingvister, særlig Mark Baker, har argumentert for at nahuatl har egenskapene til et ikke-konfigurasjonelt språk, noe som vil si at ordstillinga er fri. Andre har argumentert for at standardrekkefølgen er subjekt-verb-objekt, men den mest aksepterte konklusjonen er at nahuatl har en standard verb-initiell ordstilling med en høy grad av frihet.
Enkelte forskere, blant annet Michel Launey og J. Richard Andrews, har argumentert for at syntaksen i nahuatl karakteriseres best som «omnipredikativitet», som Launey kaller det. Det betyr at et hvilket som helst substantiv eller verb er en full predikativ setning.

Verb

Verba i nahuatl har følgende grunnstruktur:
subjekt + objekt + rot + tempus/aspekt + numerus
Subjektet og objektet uttrykkes med prefikser, mens tempus/aspekt og numerus uttrykkes med suffikser. Prefikset for objekt forekommer kun hos transitive verb, og plassen som er reservert for numerus-suffikset brukes kun hvis subjektet er flertall. Presens uttrykkes ved å ikke legge til noe tempus-suffiks. For finitte verb er det altså bare subjektssuffikset som alltid må legges til rota. Infinitiv uttrykkes ved at verbrota opptrer alene. Mange varianter av nahuatl tillater sammensatte verb med to eller flere verbrøtter.

Abstrakte substantiv

Abstrakte substantiv dannes med kombinasjonen -lis-tli: kochi («sove»), søvn («søvn»). I noen varianter er dette redusert til -s-til. I andre brukes bare -lis.
H.264

H.264/AVC er en utbredt standard for videokomprimering.  Den er identisk med MPEG-4 Part 10. H.264 standarden støtter oppløsning på 4096 x 2304 med 56 bilder per sekund.

Historie

Utviklingen av H.264 startet i 1998, da Video Coding Experts Group (VCEG) startet prosjektet H.26L, hvor målet var å fordoble effektiviteten til datidens videokomprimeringsmetoder. Den ble standardisert av ITU-T Video Coding Experts Group sammen med ISO/IEC Moving Picture Experts Group (MPEG) som et resultat av samarbeidsprosjektet Joint Video Team (JVT). Første utgave av spesifikasjonen ble utgitt i mai 2003.
Standarden er en utvidelse av MPEG-1 og MPEG-2 og støtter en rekke oppløsninger (fra level 1 – 128x96 til level 5.1 4096x2304).  Utstyr som støtter H.264 er klassifisert i 7 forskjellige profiler.
I 2017 kom versjon 25, og stadig flere TV-stasjoner bytter til H.264 ettersom det gir flere TV-kanaler og/eller bedre bildekvalitet med samme infrastruktur. Overgangen har likevel gått sakte i mange land ettersom hele nettverket må være oppdatert, og alle TV-seerne må ha kompatibelt utstyr før man kan bytte standard.
High Efficiency Video Coding (HEVC), også kalt MPEGH Part2, er en mulig arvtager til H.264 og har av ITU fått betegnelsen H.265. Standarden ble godkjent i april 2013 og gir samme opplevde kvalitet med enda lavere båndbredde.

Metode

H.264 er en blokkorientert og bevegelseskompensert kompressjonsstandard. At den er blokkorientert betyr at bildet deles opp i blokker ut fra hvor mye pikslene i et område ligner på hverandre. H.264 bruker makroblokker mellom 16x16 piksler og 4x4 piksler. Bevegelseskompenseringen ligger i at når bildet beveger seg, så flyttes blokkene i bevegelsesretningen slik at mest mulig av forrige bilde brukes igjen. H.264 forsøker å forutsi bevegelser, og trenger bare å kode farten og retningen på bevegelsen, samt å korrigere forskjellen mellom det forutsette og det reelle bildet. I dekodingsprosessen vil dekoderen bruke dataene som kommer og vil gjøre de samme forutsigelsene som under koding. Det gjør at mengden data som sendes kan reduseres ved at bare nye elementer og uforutsette endringer i bildet må kodes. H.265 tillater større makroblokker og mer nøyakrige bevegelsesretninger, som vil gi enda mer kodekomprimering, men gir mer krevende dekoding.
Nøkkel (database)

Supernøkkel

En supernøkkel er en eller flere data som entydig definerer en rad (eller et tuppel) i en tabell. Det innebærer at to ulike objekter ikke kan ha like verdier i en supernøkkel.

Kandidatnøkkel

En kandidatnøkkel er en minimal supernøkkel. Det vil si at hvis man fjerner noen attributter fra nøkkelen, er den ikke lenger en supernøkkel. Kandidatnøkler er sikre identifikatorer for en rad, og kan brukes som primærnøkler og som referanser for fremmednøkler.

Primærnøkkel

En primærnøkkel er en spesielt utvalgt kandidatnøkkel. Alle relasjoner i en database skal ha en og bare en primærnøkkel. Primærnøkkelen er den foretrukne metoden for å identifisere en rad i en tabell i en relasjonsdatabase.
For eksempel kan man ha en oversikt/tabell over bøker med en kolonne for ISBN. Alle bøker har ett ISBN, og ingen bøker har samme ISBN. Dette er en kandidatnøkkel, og vil være en god primærnøkkel siden ISBN er et svært stabilt attributt.
En surrogatnøkkel er en primærnøkkel som ikke har noen "naturlig" funksjon utover å fungere som primærnøkkel for tabellen. For eksempel dersom man i en tabell med en liste over brukerne av en nettside velger å benytte en systemgenerert (generert hver gang en ny bruker registrerer seg) id som primærnøkkel for å identifisere hver unike bruker. I motsetning ville det å deklarere brukerens unike brukernavn som primærnøkkelen ikke vært en surrogatnøkkel. 
I objektdatabaser har hvert objekt en unik ID som er generert av systemet og som ikke er synlig for brukere av systemet. Denne erstatter primærnøkkelen.

Nøkkelattributt

Et nøkkelattributt er et attributt som er med i (minst) én kandidatnøkkel.
101. forsyningsbrigade

101. forsyningsbrigade (russisk 101-я бригада материального обеспечения) er en forsyningsbrigade underlagt 5. kombinerte armé i det russiske forsvaret. Brigaden er forlagt til Ussurijsk.
Reklamasjonsrett

Reklamasjonsrett er den rett mottakeren av en ytelse har til å fremme krav overfor leverandøren på grunn av mangler ved ytelsen. Slike krav kan være retting/reparasjon/utbedring, omlevering, levering av uteblitt del, tilbakehold/motregning av betaling, prisavslag, erstatning og heving.
Den vanlige regel er at mottakeren (kjøper, bestiller, oppdragsgiver og lignende) må reklamere ved overleveringen av ytelsen på de mangler som er synbare på dette tidspunktet. De mangler som viser seg senere, er de såkalte «skjulte mangler». På slike mangler må det reklameres «innen rimelig tid» etter at mangelen er konstatert. Men kortere frist kan være avtalt, så som «uten ugrunnet opphold». Disse fristene kalles «relative reklamasjonsfrister».
I lovgivning og kontraktsstandarder er det vanlig å spesifisere et antall år som et lengste tidsrom etter overleveringen, da reklamasjon kan gjøres. Ved større ytelser er det vanlig med fem år. Dette kalles den «absolutte reklamasjonsfristen». Bare i unntakstilfelle er det mulig å fremme krav etter denne lengstefristen.
Ved salg til forbrukere blandes ofte begrepene reklamasjonsrett og garanti. Lovgivningen gir forbrukere reklamasjonsrettigheter i ufravikelige bestemmelser som leverandørene ikke kan avtale seg bort fra. Derimot kan leverandørene gi forbrukerne en utvidet reklamasjonsrett og kalle dette garanti, for eksempel omlevering i stedet for retting av småfeil. Slike garantier kan gjøres mer tidsbegrenset.

Norge

Forholdet mellom reklamasjonsfrister og foreldelsesfrister kan være noe komplisert. I kontrakter etter Norsk Standard (NS), er foreldelsesloven ikke særskilt nevnt, selv om foreldelseslovens frister og bestemmelser kan avskjære reklamasjonskrav. I en del av forbrukerlovgivningen er imidlertid foreldelsesloven nå nevnt særskilt.

Sverige

i henhold til den svenske forbrukerkjøpsloven (konsumentköplagen) gjelder i spørsmål om varer at feil som viser seg innen seks måneder alltid anses være opprinnelige feil, om ikke annet kan bevises av selgeren. Efter seks måneder er det konsumentens ansvar å bevise at feilen er opprinnelig. Om kunden får rett må selgeren enten reparere varen, erstatte den med en ny eller gi pengene tilbake.
Tidligere hadde kunden to års reklamasjonsrett i Sverige, men siden 1. april 2005 er det tre år som gjelder.
Det russiske vitenskapsakademi

Det russiske vitenskapsakademi (russisk: Росси́йская Акаде́мия Нау́к (РАН), Rossijskaja Akademija Nauk (RAN) består av Russlands nasjonalakademi, og et nettverk av vitenskapelige institutter fra hele Russland, som er opptatt av forskning, så vel som støtteinsitusjoner som vitenskapelige biblioteker og forlag.
Akademiet har sitt hovedkvarter i Moskva, og er en sivil, selvstyrt, ikke-kommersiell organisasjon. Akademiets president er Alexander Sergeev (siden 2017).

Medlemskap

Det er tre typer medlemskap i RAN: fullt medlemskap (akademikere), korresponderende medlemmer og utenlandske medlemmer. Akademikere og korresponderende medlemmer må være innbyggere i Russland. Medlemmene velges basert på sine vitenskapelige bidrag. Det er en stor ære å bli valgt til medlem i akademiet. 
I april 2019: 848 fulle medlemmer, 460 utenlandske medlemmer og 1075 korresponderende medlemmer (inkludert 104 akademiske professorer; resten av de 501 professorer er ikke medlemmer av RAN).

Struktur

RAS består av 13 grener etter vitenskapelig område, av tre territoriale grener og av 15 regionale vitenskapssentre. Akademiet har mange råd, komiteer og kommisjoner, opprettet med forskjellige formål.

Historie

Akademiet ble grunnlagt i St. Petersburg av Peter den store, etter råd fra Gottfried Leibniz. Det ble kalt St. Petersburg Vitenskapsakademi mellom 1724 og 1917. De som ble invitert til å arbeide der var blant annet matematikerne Leonhard Euler, Christian Goldbach, Georg Bernhard Bilfinger, Nicholas og Daniel Bernoulli, botanikeren Johann Georg Gmelin, embryologisten Caspar Friedrich Wolff, astronomen og geografen Joseph-Nicolas Delisle, fysikeren Georg Wolfgang Kraft og historikeren Gerhard Friedrich Müller.
Under ledelse av prinsesse Jekaterina Dasjkova (1783–96) var akademiet engasjert i samlingen av den store Akademisk ordbok over det russiske språk. Ekspedisjoner for å utforske fjerne deler av landet hadde vitenskapsmenn fra akademiet som ledere eller mest aktive deltakere. Blant disse var Vitus Berings andre ekspedisjon til Kamtsjatka i 1733–43, og Peter Simon Pallas’ ekspedisjoner til Sibir.
I desember 1917 møtte Sergej Oldenburg, en ledende etnograf og politisk aktivist i kadettpartiet, Lenin for å diskutere akademiets fremtid. De var enige om at akademiets ekspertise måtte brukes i forbindelse med spørsmål om statsbygging, og til gjengjeld ville Sovjetregimet gi akademiet finansiell og politisk støtte. 
I 1925 anerkjente Sovjetunionens regjering Det russiske vitenskapsakademi som Unionens høyeste vitenskapelige institusjon, og navnet ble endret til Det sovjetiske vitenskapsakademi. 
I 1934 ble akademiets hovedkvarter flyttet fra Leningrad (tidligere St. Petersburg) til den russiske hovedstaden Moskva, sammen med flere akademiske institutter.
Etter Sovjetunionens sammenbrudd ble akademiet igjen Det russiske vitenskapsakademi, og overtok alle anleggene til Det sovjetiske vitenskapsakademi på Russlands territorium.
Ramush Haradinaj

Krigen og straks deretter

Haradinaj – som gikk under dekknavnet Smajl – spilte en stor rolle i kampen mot serberne i slutten av 1990-årene. Han ble leder av UÇK i Dukagjin-området, som ligger nær Montenegro.
Etter avslutningen av krigen i 1999 ble han nestkommanderende i TMK etter å ha vært områdesjef i Dukagjin-området en kort tid.
Det var på dette tidspunktet mange rykter om at Haradinaj var eller hadde vært involvert i smugling av bensin og tobakk mellom Montenegro og Kosovo. Haradinaj har selv bestridt ryktene og sagt at de stammer fra personer han selv har påstått var involvert i slike aktiviteter.

Etablerer Alliansen for Kosovos fremtid

I begynnelsen av mars 2000 tok Haradinaj initiativ til å danne et nytt politisk forbund, som fikk navnet Alliansen for Kosovos fremtid, og han ble selv dets leder. Alliansen består av fire partier: LPK, LKCK, UNIKOMB) og PPK. Haradinaj har sagt at han ønsket at imøtegå den politiske polariseringen som besto mellom Ibrahim Rugovas LDK og Hashim Thaçis PPDK. Det politiske engasjementet førte til at han trådte tilbake som nestkommanderende i TMK.

Statsminister og  siktelse for krigsforbrytelser

Etter valget i Kosovo i oktober 2004 inngikk Haradinaj og hans parti en avtale med Ibrahim Rugovas parti, som betød at Rugova fortsatte som president og at Haradinaj ble statsminister, mens Hashim Thaçis parti måtte gå i opposisjon.
Fra serbisk side forlangte man at Haradinaj straks skulle tre tilbake, og at Det internasjonale tribunal til pådømmelse av krigsforbrytelser i det tidligere Jugoslavia skulle sikte ham for krigsforbrytelser.
Anklageren vet tribunalet siktet Haradinaj 24. februar 2005, men neppe fordi dette ble forlangt fra serbisk side. Haradinaj nedla straks sin post som statsminister, meldte seg frivillig i Haag og ble varetektsfengslet.
Haradinaj ble etterfulgt som statsminister av Bajram Kosumi fra samme parti.

Midlertidig løslatelse

I juni 2005 besluttet Det internasjonale tribunal til pådømmelse av krigsforbrytelser i det tidligere Jugoslavia å løslate ham inntil saken skulle for tribunalet. Haradinaj reiste deretter til Kosovo, hvor han hadde fått tillatelse til å oppholde seg under forutsetning av at han ikke involverte seg i politisk virksomhet.

Brødrene

Også Haradinajs brødre har vært aktive i UÇK. To brødre, Shkelzen Haradinaj og Luan Haradinaj, ble drept i krigen mot serberne. En eldre bror, Avni Haradinaj, ble drept i februar 2000 av franske KFOR-styrker, hvilket sannsynligvis var en feiltagelse. En bror, Daut Haradinaj, er blitt fengslet i fire år av en domstol i Kosovo, og en yngre bror, Enver Gashi, ble – muligvis som ledd i en feide – drept i april 2005, mens Ramush Haradinaj var fengslet i Haag. Ramush Haradinaj ble midlertidig løslatt i 24 timer 17. april 2005 for å kunne delta i sin avdøde brors begravelse.
Coscinoptera

Utseende

Små til middelsstore (ca. 3 - 8 millimeter), brede, sylindriske, blanke, svarte bladbiller, pronotum kan være dekket av lysgrå, hårlignende skjell. Hodet er stort og bredt, antennene tynne og forholdsvis korte, noe sagtakkede. Pronotum er rundet og hvelvet, mye bredere enn langt. Dekkvingene er jevnbrede. Beina er middels lange og kraftige.

Utbredelse

Slekten er utbredt i Amerika.
Norgesmesterskapet på ski 1977

Norgesmesterskapet på ski 1977 var norgesmesterskapet i de nordiske grenene skihopping, langrenn og kombinert.
Mesterskapet ble arrangert på Røros og Vang.

5 km

Dato: 12. februar
Sted: Røros

10 km

Dato: 10. februar
Sted: Røros

20 km

Dato: 5. februar
Sted: Vang

3 x 5 km stafett

Dato: 13. februar
Sted: Røros

15 km

Dato: 5. februar
Sted: Vang

30 km

Dato: 9. februar
Sted: Røros

50 km

Dato: 20. mars
Sted: Røros

3 x 10 km stafett

Dato: 11. februar
Sted: Røros